Seletuskiri 2019 konsolideeritud majandusaasta aruandele

Vinni valla konsolideeritud aastaaruanne 2019.a.

Koostatud on Vinni valla 2019. aasta konsolideeritud aruanne, mis sisaldab kahe tütarettevõtte ja Vinni valla ametiasutuse, ametiasutuse hallatavate asutuste, volikogu ja vallavalitsuse tegevusaruannet ja majandustehingute andmeid.

2019 aruandeaasta tegevustes lähtuti Vinni valla arengukavast aastateks 2019-2030 ja 2019. aasta eelarvest ning ühinemislepingust.

Aruande osadeks on tegevusaruanne ja raamatupidamise aastaaruanne koos lisadega. Tegevusaruandes on toodud välja seletavas vormis valla ja tütarettevõtete 2019 aasta olulisemad tegevused, plaanid ja muud näitajad. Tegevusaruannete koostajateks olid iga valdkonna spetsialistid ja tütarettevõtted. Aastaaruande bilanss, tulemiaruanne, rahavoogude aruanne ja netovara muutuste aruanne sisaldab konsolideeritud andmeid. Konsolideerimise lisa 2 näitab omavahelisi tehinguid tütarettevõtetega, mis on aruande jaoks elimineeritud.

OÜ Roela Soojus müüs teenust Roela ja Tudu piirkonnas valla hallatavatele asutustele, 2019 aastal osteti teenust 36 tuhande euro eest.

AS Vinni Spordikompleksi poolt vallale müüdav teenuste maht jäi 39 tuhande juurde. Vinni vald on andnud Vinni Spordikompleksile Rahandusministeeriumi käskkirja alusel sihtfinantseerimist põhivara soetamiseks 700 000.- eurot.

Vinni valla 2019 aasta konsolideeritud aruande tähtsamad finantsnäitajad:

1. Bilanss kirjeldab 2019 aasta lõpu seisuga valla varade (16,2 miljonit eurot), kohustuste (3,7 miljonit eurot) ja netovarade (12,5 miljonit eurot) seisu võrreldes eelmise aastaga.
2. Tulemiaruande näitajatest on välja toodud tekkepõhised laekumised (12,8 miljonit eurot), tekkepõhised kulud (12,8 miljonit eurot) ja aastaaruande tulem (40 tuhat eurot).
3. Rahavoogude aruanne kirjeldab 2019 aasta jooksul raha liikumist, mille lõpptulemuseks on raha muutuse jääk aasta alguses ja aasta lõpuks. Rahavoogude aruandes on näha et põhitegevuse rahavood on positiivse tulemina, investeeringud negatiivse tulemina, mis näitab kui palju on omavalitsus investeerinud põhivaradesse.
4. Laenu 2019 aastal ei ole võetud. Tagasi maksti laenu 463 tuhat eurot.
5. Likviidsus ehk lühiajaline maksevõime on 0,60, mis viitab sellele et finantsseisund on hea, ja ei tohiks esineda probleemi lühiajaliste kohustuste täitmisega.
6. Rahandusministeeriumi poolt kehtestatud netovõlakoormuse ülemmäär Vinni vallale oli 2019 aastal 60%, aasta lõpu seisuga oli meil seda kasutatud 29%.
7. Summas 14 tuhat eurot võeti arvele munitsipaliseeritud maid.

Aastaarunade üks lisadest on eelarve täitmise aruanne, mis 2019 aastal oli tekkepõhine, sellega seos on paljud andmed võrreldavad majandusaasta aruandega.

Vinni valla eelarvesse laekus aastaga põhitegevuse tulusid 11,6 miljonit eurot ehk 99% aastaksplaanitust. Põhitegevuse kulusid tehti 10,6 miljonit eurot ehk 100% kavandatust. 2019 aasta valla eelarve põhitegevuse tulem oli 432 tuhat eurot.

Üksikisiku tulumaksu laekus 97%, summas 5,08 miljonit eurot. Toetusi laekus 4,1 miljonit eurot, mille hulgas on ka ühinemistoetus.

Investeerimistegevuse 2019.a kogukulu oli 567 tuhat eurot.

2019. aastal laekus varade müügist 39 tuhat eurot. Põhivara soetati/parendati 597 tuhande euro eest, millest suurim kulu tehti Ulvi -Viru-Kabala kergliiklustee ehitusele, so 305 tuhat eurot. Põhivara sihtfinantseerimiseks saadi 1,01 miljonit eurot, millest 700 tuhat eurot laekus 2018. aastal Põhivara soetamiseks anti toetust 988 tuhat eurot.

Finantseerimistegevus näitab laenude võtmist ja tagasi maksmist.

Aasta lõpuks likviidsed vahendid vähenesid 1,25 miljoni euro võrra ning aasta lõpu seisuga likviidsete varade jääk 87 tuhat eurot.

Reservfondi jääk seisuga 01.01.2019 aasta oli 81 tuhat eurot.

Reservfondist on kasutatud 2019 aasta jooksul 28 tuhat eurot: MTÜ Johanna projektis osalus, MTÜ Roela Rahva Maja projektis omaosalus ja Kadilas veevõtu koha korrastamine.

Aasta lõpuks reservfondi jääk on 53 tuhat eurot.

Aruandega kogumahus, mis on 58 leheküljel, on võimalik tutvuda Vinni valla kodulehel.

Julia Šimuk

pearaamatupidaja